Malema: ‘Onteiening sal ons waardigheid herstel’Julius Malema by die byeenkoms in George (Foto: ANA) Julius Malema, leier van die EFF, het Vrydag in George in die Wes-Kaap op ŉ byeenkoms van die party gesê grondonteiening is die eerste stap om die waardigheid van Afrikane te herstel. Duisende EFF-ondersteueners het by die Thembalethu-stadion saamgekom om Malema oor grondonteiening te hoor praat. Malema het in sy toespraak na Vrydag (6 April) verwys as ŉ geskiedkundige dag aangesien dit 366 jaar gelede is wat Jan van Riebeeck in Suid-Afrika aangekom het – die dag toe al die probleme volgens hom begin het. Hy het gesê 6 April 1652 is die dag toe “kolonialiste” papier meer belangrik as mense begin ag het. Volgens hom is die Afrikane se grond toe van hulle af weggeneem omdat hulle nie titelaktes gehad het om te bewys dat hulle wel die grond besit nie. Hy het gesê as die Europese bloot ook in Suid-Afrika wou woon, sou die Afrikane hulle geakkommodeer het – maar hulle wou volgens hom eerder die grond onregmatig neem. Malema het aan ŉ groot skare gesê die EFF baklei vir onteiening sonder vergoeding aangesien baie swart Suid-Afrikaners nie werk het nie omdat hulle nie grond besit nie, en nié omdat hulle nie opgelei is nie. “As jy grond besit, word jy gerespekteer,” het hy gesê. “Niemand respekteer ŉ boemelaar op die straat nie, of hy nou wit of swart is, en die rede daarvoor is dat hy nie grond besit nie.” Hy het gesê dit is onaanvaarbaar dat grondeienaarskap in Suid-Afrika nie die Suid-Afrikaanse demografie weerspieël nie aangesien te min swart en bruin mense grond besit. Hy het gesê dat diegene wat tans grond wil beset, geskiet word of in hegtenis geneem word. Volgens hom sal daar slegs vrede wees wanneer die grond aan swart en bruin persone gegee word. “Soweto is nie aan ons mense gegee nie,” het hy aan die oproerige skare gesê. “Ons mense het die grond met geweld beset en vandag is Soweto die grootste informele nedersetting in Suid-Afrika en dit is die tuiste van verskeie Suid-Afrikaanse ikone.”